
  Svätá noc


  Keď som bola päťročná, pocítila som veľký žiaľ. Ne­pa­mä­tám sa, že by som kedy bola mala väčší. Bolo to vtedy, keď zomrela moja stará matka. Do toho času deň po dni sedávala vo svojej izbe na pohovke a roz­prá­vala príbehy.


  Ja si to už inakšie ani pred­sta­viť neviem, ako že stará matka tam sedávala a od rána do večera len roz­prá­vala a roz­prá­vala a my deti sme pri nej sedeli a po­slú­chali. Bol to rozkošný život a nebolo detí, ktoré by sa boli tak dobre mali ako my. Viacej ani neviem o starej matke. Len na to sa viem roz­pa­mä­tať, že mala pekné, ako sneh biele vlasy, že chodila po dome s nahnutým chrbtom a že vždy plietla punčochy.


  A ešte sa viem roz­pa­mä­tať, že vždy, keď roz­prá­vala poviedku, položila ruku na moju hlavu a povedala: „A toto všetko je taká pravda, ako že ja teba vidím a ty mňa vidíš.“


  Pritom mi prichodí na pamäť, že vedela spievať piesne, ale to sa ne­pri­ho­dilo každý deň. Jedna z takýchto ľudových piesní bola o istom ry­tie­rovi a morskej panne a každý jej verš sa skončil refrénom: „Buráca víchor ľadový na morských vlnách v dial.“ A pamätám sa ešte i na malú mod­lit­bičku, ktorej ma naučila, a prichodí mi na um i jeden verš žalmu. Na všetky po­vies­tky, ktoré mi roz­prá­vala, mám len kratučkú roz­po­mienku. Len na jednu jedinú po­vies­tku si tak dobre pamätám, že by som ju za ňou vedela roz­prá­vať, je to krátka roz­právka o Je­žiš­ko­vom narodení.


  Hľa, to je takmer všetko, čo viem o babičke, vyjmúc jedno, na čo sa naj­lep­šie roz­po­mí­nam, a to je bolestná túžba, ktorú som pocítila za ňou, keď sa roz­lú­čila s nami. Pamätám sa na ráno, ktorého jej pohovka v kúte izby stála prázdna a ako sa nám videlo ne­po­cho­pi­teľ­ným, že by sa hodiny toho dňa vôbec mohli skončiť. Na toto sa dobre pamätám a toho nikdy ne­za­bud­nem.


  A pamätám sa, ako nás, deti, pojali, aby sme šli pobozkať ruku mŕtvej starej matke Báli sme sa, ale niekto nám povedal, že je to posledný raz, keď sa ešte môžeme po­ďa­ko­vať starej matke za všetky radosti, ktoré nám kedy pri­pra­vila.


  A pamätám sa ešte na to, ako všetky tieto po­vies­tky a piesne schované do dlhej čiernej rakvy boli odvezené z domu a nikdy sa už domov ne­vrá­tili. Pamätám, že sa nám vtedy zo života niečo ne­na­hra­di­teľne stratilo. Tak bolo, ako keby sa bola zavrela pred nami brána celého, roz­koš­ného, bá­ječ­ného sveta, do ktorého sme predtým slobodne vchá­dzali a vy­chá­dzali. Teraz už tu nebol nikto, čo by nám bol túto bránu otváral.


  Pamätám sa, že sme sa my deti pomaly naučili baviť a žiť s bábkami a hračkami, ako žijú iné deti a bolo nám asi tak, ako by sme boli babičky vôbec ne­po­strá­dali, alebo ako by sme sa boli na ňu vôbec ne­roz­pa­mä­tú­vali.


  Ale až dnes, po šty­rid­sia­tich rokoch, ako tu sedím a zbieram tieto legendy o Je­žiš­kovi, ktoré som na ďalekom východe počula, rodí sa pomaly v mojom duchu táto malá historka o Je­žiš­ko­vom narodení, ktorú roz­prá­vala moja stará matka. A dostávam chuť roz­prá­vať ju ešte raz a vradiť ju do zbierky týchto roz­prá­vok.


  *


  Bolo to vo vianočný deň, keď všetci domáci mimo mňa a babičky odišli do chrámu Božieho. Mne sa vidí, že sme ostali doma len my dve. Nemohli sme odísť s os­tat­nými, lebo jedna z nás bola primladá, druhá pristará a my obe sme boli veľmi smutné, že sme nemohli ísť na roráty a vidieť svetlo via­noč­ných sviec. A ako sme tak sedeli samotné, opustené, začala babička roz­prá­vať.


  Bol raz istý muž, ktorý vyšiel do tmavej noci, aby doniesol domov niečo žeravého uhlia. Išiel od chalúpky k chalúpke a klopal na každé dvere. „Pomôžte mi, ľudia, ak ste z Boha!“ volal „moja žena porodila dieťa a treba mi rozložiť oheň, aby sa dieťatko zohrialo.“


  Ale noc bola tmavá, ľudia spali tvrdo, nikto mu ne­od­po­ve­dal.


  Milý človek len šiel a šiel ďalej. Konečne zbadal veľmi ďaleko jasnú žiaru ohňa; putoval len ďalej v tom smere a vidí, že oheň horí v šírom poli. Kŕdeľ bielych oviec leží, po­driem­ká­va­júc v kruhu a starý valach sedí pri nich a stráži.


  Ako človek, ktorý si chcel za­opat­riť pahreby, pri­chá­dza k ovciam, vidí, že traja veľkí psi ležia pri va­la­cho­vých nohách. Ako sa blížil, skočili všetci traja ot­vá­ra­júc tlamy, ako keby chceli za­bre­chať, ale nebolo počuť nijakého hlasu. Milý chlap vidí, ako sa im srsť na chrbte ježí, vidí, že ich ostré zuby belejú sa v žiare ohňa, vidí ako sa naň rútia. Cíti, ako sa jeden zahryzol do nohy, ako druhý ho chmatol za ruku a tretí mu skočil za hrtanom, ale zvuky a zuby, keď ho psi chceli uhryznúť, ne­pos­lúchli a milý človek neutrpel rany.


  Pravda, chcel ísť ďalej, aby doniesol, čoho po­tre­bo­val. Ale ovce ležali tak husto sties­nené, že nemohol pokročiť napred; kráčal tedy človek bližšie k ohňu po chrbtoch oviec, ale nijaká sa ne­zo­bu­dila, ani nepohla.


  Až dosiaľ mohla babička roz­prá­vať nerušene, ale ja som sa nevedela už zdržať, aby som jej ne­pre­ru­šila: „Prečo mu ne­ub­lí­žili, babička?“


  „To sa hneď dozvieš,“ povedala babička a roz­prá­vala ďalej.


  Keď tento človek došiel až k vatre, valach otvorí oči. Bol to starý prchký človek, nie pria­teľ­ský, ale tvrdý voči ľuďom. Ako videl, že sa blíži cudzí človek, siahol po dlhej, končitej žŕdke, ktorú mával v ruke, keď pásaval ovce a hodil ju na pri­cho­dia­ceho človeka. Oštep letel frndžiac rovno naňho, ale prv, ako by ho zraziť mohol, uhol na bok a preletel popri ňom do poľa.


  Ako stará matka toto povedala, pretrhla som ju v reči a spýtala som sa ešte raz: „Babička, prečo nechcel kyj udrieť toho chlapa?“ Lenže babička sa veľmi ne­sta­rala o moju otázku, ale po­kra­čo­vala v roz­právke.


  Teraz sa ten človek blížil k pas­tie­rovi a hovorí mu: „Človeče, pomôž mi a dovoľ, aby som si mohol vziať niečo pahreby z tvojej vatry. Moja žena práve porodila dieťa a je mi naklásť ohňa, aby sa ona a dieťa zohriali.“


  Pastier by mu bol naj­rad­šej odoprel, ale si pomyslel, že ani jeho psi nemohli tomuto človeku poškodiť, ani ovce sa kvôli nemu ne­roz­be­hali a že ani oštep nechcel ho povaliť. I bolo mu nejako úzko okolo srdca a ne­od­vá­žil sa odoprieť jeho prosbu. „Naber si, koľko chceš!“ od­po­ve­dal mu.


  Ale oheň už temer celkom doháral, ani polienka, ani halúzky, ani raždinky nebolo, len veľká hŕba pahreby tu ležala a cudzinec nemal ani lopaty, ani vedra, ani hrnca, aby mohol si odniesť červenej žeravej pahreby.


  Keď to pastier videl, pri­ho­vo­ril sa znova: „Vezmi si, koľko po­tre­bu­ješ!“ a tešilo ho, že človek nebude môcť nabrať si pahreby a odniesť ju.


  Ale milý človek sa zohol, zhrol ob­na­že­nými rukami žeravé uhlie z popola a zakrúcal ho do svojho plášťa a všetko odniesol, ako keby to boli bývali jablká, alebo orechy.


  Ale tu som pretrhla roz­právku starej matky po tretí raz: Babička, prečože uhlie nechcelo popáliť človeka?“


  „To sa ešte dozvieš“, povedala babička a roz­prá­vala ďalej.


  Keď toto všetko videl pastier, ktorý bol taký zlý a taký prchký, udivený sa spýtal sám seba: „Čože toto môže byť za noc, keď ani psy nehryzú, ani ovce sa neľakajú, ani oštep neraní, ani oheň nepáli?“ Zavolal cudzinca a povie mu: „Čože je to za noc a ako je to, že ti všetko pre­uka­zuje mi­lo­sr­den­stvo?“


  I odpovedá mu človek: „To ti ja povedať neviem, keď toho sám ne­uhád­neš“, a chcel ísť ďalej svojou cestou, aby čím skorej nakládol ohňa, že by sa mohla zohriať jeho žena s dieťaťom.


  Ale pastier si zmyslel, že cudzinca nespustí z očí prv, než by zvedel, čo by to všetko zna­me­nalo?


  Vstal, šiel za ním, kým došiel ta, kde cudzinec býval.


  A tu vidí, že ten človek nemal ani len vlastnej chalúpky, aby v nej mohol bývať, ale že jeho žena a dieťatko ležia v jaskyni, kde boli len holé kamenné steny. A pastier si myslí, že to chudobné nevinné dieťatko v jaskyni môže pre­styd­núť, zomrieť a a hoci bol človek tvrdého srdca, dotkla sa ho táto bieda a roz­mýš­ľal, ako by pomohol tomuto dieťatku. Sňal tedy svoje cedidlo z pliec, roz­via­zal ho a vyňal z neho mäkkú barančiu kožtičku, dal ju cu­dzin­covi a vraví, aby do nej uložil dieťatko.


  Ale náhle dokázal, že aj on vie byť mi­lo­srd­ným, otvorili sa mu oči a videl, čoho predtým nezbadal a počul, proti čomu boli predtým zavreté jeho uši.


  Videl, že stojí v po­s­triedku sties­ne­ného húfu malých an­je­li­kov so strie­bor­nými krídlami a každý anjelik držal harfu, alebo citaru a všetci spievajú: „Narodil sa nám Spasiteľ, ktorý vy­slo­bodí ľud od hriechov jeho!“


  Teraz po­ro­zu­mel, prečo v túto noc ešte aj ne­ro­zumné tvory, ba i ne­ži­votné veci boli také radostné, že nikomu ne­ub­lí­žili.


  A nielen okolo pas­tie­rov boli anjeli, všade ich bolo vidieť. Sedeli v jaskyni a sedeli vonku, na horách, aj pod oblohou nebeskou lietali sem a tam. Išli, putujúc vo veľkých húfoch po cestách a keď pre­cho­dili, pristali a pozreli na dieťatko v jaskyni.


  Plesanie a radosť, spev a jasot na všetky strany… a pastier všetko videl v tmavej noci, v ktorej predtým nič ne­po­ba­bal. Pre­mo­žený radosťou padol na kolená a osla­vo­val Pána Boha.


  A keď babička došla potiaľto, vzdychla si a povedala: „Ale čo videl pastier, to by sme mohli vidieť aj my, lebo anjeli lietajú v každú vianočnú noc pod nebeskou oblohou, keby sme ich len mohli poznať.


  A potom položila babička ruku na moje temeno a povedala: „Toto si zachovaj, lebo toto všetko je taká pravda, ako že ja teba vidím a ty mňa vidíš. Nezáleží na svieč­kach a na lampách, ani na slnci a na mesiaci, ale čo je potrebné, je jediné to, aby sme mali pravý zrak, vidieť slávu večného Boha.“


  Cisárovo zjavenie


  Bolo to v čase, keď cisárom v Ríme bol Augustus, kráľom v Je­ru­za­leme Herodes. Vtedy sa stalo, že sa rozp­re­strela nad zemou veľmi významná a svätá noc. Bola naj­tem­nej­šia noc, akú kedy zažil svet. Bolo možné myslieť, že sa celá zem prepadá do akejsi ob­rov­skej pivnice. Nebolo rozoznať zem od vody a nebolo možné vyznať sa na naj­zná­mej­ších cestách. A nemohlo byt inakšie, lebo žiaden papršlek svetla ne­zas­vie­til z neba na zem. Všetky hviez­dičky sa utiahli do prí­byt­kov a prí­ve­tivý mesiačik odvrátil tvár od zeme.


  A práve tak veľká bola aj tichosť, ako tma. Rieky za­sta­vili svoje prúdy, žiaden vetrík sa nepohol, ba ešte aj lístie osiky sa prestalo triasť. Keby bol kto zostúpil k moru, bol by zbadal, že vlny ne­ob­mý­vali brehov a keď by bol niekto šiel na púšť, ani piesok nebol by mu vržďal pod nohami. Všetko bolo ako ska­me­nelé, nikde nebadalo sa nijakého pohybu. Tráva sa ne­opo­vá­žila rásť, rosa nemohla padať, kvety sa ne­o­sme­lili vy­dy­cho­vať vôňu.


  Tejto noci dravci nelovili koristi, hady ne­ští­pali, psy ne­šte­kali a čo bolo omnoho roz­koš­nej­šie, žiadna z ne­ži­vot­ných vecí by sa nebola dala zneuctiť spá­cha­ním nejakého zločinu, ktorým by svätosť tejto noci bola bývala na­štr­bená. Žiaden pakľúč by nebol otvoril zámku a žiaden nôž by nebol býval v stave preliať krv.


  V tejto noci vykročil húfoček ľudí z ci­sár­skeho paláca na Palatíne a po­hy­bo­val sa smerom cez fórum na Kapitol. Radní páni mesta boli sa minulého dňa spýtali cisára, či by sa protivil, keby na po­svät­nom vrchu Ríma dali postaviť pre neho chrám. Ale Augustus ne­vys­lo­vil hneď súhlasu s týmto úmyslom. Nevedel, či by bolo milé bohom, aby mal pri ich oltároch chrám a od­po­ve­dal, že chce najprv nočnú obeť priniesť duchu, ktorý je jeho ochran­com, aby vyskúmal vôľu bohov a on to bol, ktorý, spre­vá­dzaný i nie­koľ­kými svojimi vernými, chystal sa priniesť túto obeť.


  Dal sa tedy Augustus niesť v no­sel­ni­ciach, lebo bol starý a vy­stu­po­vať po vysokých schodoch Kapitolu by mu bývalo obťažné. Sám držal klietku s obetnými holubmi. Ani kňazi, ani vojaci, ani radní páni ho ne­spre­vá­dzali, len jeho najb­ližší pria­te­lia. Nosiči kráčali pred ním tu, aby osvie­tili cestu a za ním šli otroci, ktorí niesli trojnohý oltár, nože a všetko ostatné, čo pri obe­to­vaní bolo potrebné.


  Keďže sa cisár roz­prá­val veselo so svojimi vernými, nik spomedzi nich ne­po­zo­ro­val ne­o­hra­ni­če­nej nemoty a tichosti tejto noci, len keď vy­stú­pili na naj­vyš­šiu terasu Kapitolu, na ktorom bol vy­hliad­nutý prázdny priestor pre jeho nový chrám, pocítili, že ich očakáva niečo mi­mo­riad­neho.


  Nebola táto noc podobná žiadnej z jej sestier, lebo pútnici zbadali hore na strmine skaly zvláštny, zried­kavý zjav. Spo­čiatku mysleli, že vidia praveký, za­kr­pa­telý, olivový peň, potom sa im videlo, že sa sem pre­síd­lila z chrámu Ju­pi­te­rovho nejaká prastará socha, konečne sa im tak videlo, že zjavom môže byť jedine stará Sibylla.


  Nikdy nevideli niečo také staré, zvetralé, obrovské. Táto vekami vetchá ženská postava účin­ko­vala na nich hrozne. Nebyť prí­tom­ného cisára, boli by spásu hľadali v úteku, aby sa doma skryli na svoje lôžka. „To je tá“, šepkali medzi sebou, „ktorá počíta viac rokov, ako je pies­ko­vých zŕn na morskom pobreží jej vlasti.“ Prečože práve v túto noc vyšla zo svojej jaskyne? Čože bude zves­to­vať cisárovi a ríši ona, ktorá svoje pro­roc­tvá píše na lístie stromov a vie, že vietor jej orákula zanesie tam, kam sú určené?


  Zmocnila sa ich taká hrôza, že by boli všetci klesli na kolená a udreli čelá o zem, keby sa bola Sibylla čo len máličko pohla. Ale sedela ako bez života. Sedela na samom kraji skaly, tienila si oči rukou a meravo hľadela do noci, ako keby bola vy­stú­pila na skalu, chcejúc os­trej­šie po­zo­ro­val niečo, čo sa deje vo veľkej vzdia­le­nosti. Tak tam sedela.


  Práve teraz zbadal cisár a jeho celý sprievod, aká hrôza tam ovládla všetko. Nikto nevidel nič, ani na piaď pred sebou. Aká tichosť, aká ne­vys­py­ta­teľná nemota na všetky strany! Nebolo počuť ani len tupý žblnkot vody Tibera. Povetrie tlačilo dych až do za­du­se­nia, studený pot sadal na tváre, meravo, bez vlády ovísali ruky, všetko cítilo, že nastáva niečo hrozného.


  No nikto nechcel pre­zra­diť svoj strach, všetci uis­ťo­vali cisára, že je toto všetko dobrým znamením, lebo celá príroda za­sta­vila dych, aby vítala nového boha.


  Hla, na­po­mí­najú cisára, aby urýchlil obeť a hovoria, že stará Sibylla iste preto vyšla z úkrytu, aby po­zdra­vila jeho ochran­ného ducha. Ale v sku­toč­nosti bola stará Sibylla tak zaujatá istým zjavením, že nez­ba­dala ani príchodu cisára Augusta na Kapitol. Jej duch bol v ďalekom kraji, tam, tak sa jej videlo, putovala širokou púšťou, jej nohy sa dotýkali ne­pres­tajne prekážok, ktoré ona po­kla­dala za malé kopce. Zohla sa k zemi a makala rukami. Nie, neboli to kopce, ale ovce. Putovala pomedzi veľkými kŕdlami drie­ma­jú­cich oviec.


  Teraz zbadala pas­tier­ske ohne, horeli upro­stred poľa a ona hľadá k nim chodník.


  Pastieri políhali okolo spiacich oviec a pri nich na zemi bolo vidieť dlhé končisté oštepy, ktorými brá­nie­vali kŕdle oviec proti divým dravcom. Ale čiže tamtie malé zvie­ratká s is­kria­cimi očami a chl­pa­tými chvos­tami, ktoré sa plazia k ovciam, nie sú šakaly? A pastieri jednako nehádžu po nich oštepov, psy spia ticho, ovce sa ne­ro­zu­te­kali a dravci priľahli k ľuďom, aby si pri nich od­po­či­nuli.


  Toto všetko videla Sibylla, ale nevedela nič o tom, čo sa jej dialo za chrbtom, na vrchu Ka­pi­to­lia. Nevedela nič o tom, že tam bol pri­pra­vený oltár, zapálený oheň, rozt­rú­sený tymián a že cisár vzal z klietky holubicu, aby ju obetoval. Ale jeho ruky boli také bez vlády, že nemali sily zadržať holubicu. Vy­slo­bo­dila sa jediným vzmachom krídel, zdvihla sa a zmizla v nočnej tme.


  Keď sa toto stalo, dvorania plní nedôvery pozreli na starú Sibyllu, nazdali sa, že je ona príčinou nezdaru pri obeti.


  Či mohli vedieť, ako sa Sibylla domnieva, že stojí pri pahrebe pas­tie­rov a že počúva jemné zvuky, ktoré sa chvejú vzduchom tichej noci? Počula ich, ako si uve­do­mila, že sa ne­v­zná­šali zo zeme, no ozývali sa z oblakov. Konečne zdvihla hlavu a hľa, vidí jasne skvejúce sa bytosti, ako sa mihajú ve tme. Boli to húfy malých anjelov, ktorí milo spie­va­júc a akoby niečo hľadajúc po­le­to­vali sem a tam ponad širokú rovinu.


  Kým Sibylla po­slú­chala anjelský spev, pri­pra­vo­val sa cisár k novej obeti. Umyl si ruky, očistil oltár a kázal, aby mu dali druhú holubicu. Ale hoci sa všemožne namáhal, aby ju pevne držal, vykĺzlo sa sladké telo holubice z jeho ruky a vták sa vzniesol do ne­prie­hľad­nej tmavej noci.


  Hrôza sa zmocnila cisára, pred prázdnym oltárom klesol na kolená a modlil sa k svojmu ochran­nému duchu. Modlil sa za silu, aby mohol odvrátiť všetko ne­šťas­tie, aké zdá sa noc pred­po­vedá.


  Sibylla ani z toho nez­ba­dala nič. Celou dušou na­slú­chala an­jel­skému spevu, ktorý čo ďalej, to sil­nej­šie za­znie­val. Konečne zaznel tak mocne, že sa zobudili aj pastieri. Opreli sa na svoje lakte a videli húfy anjelov, bielych ako striebro, ako v dlhých vl­nia­cich sa kruhoch, po­dob­ných ste­hu­jú­cemu sa vtáctvu, vznášajú sa vysoko v tme oblohy. Jedny mali lutny aj husle v rukách, iní citary a harfy a ich spev sa ozýval tak veselo, ako detský smiech a tak bez­sta­rostne, ako spev škov­rán­kov. Ako to pastieri počuli, hneď vstali, aby sa vybrali do mestečka v horách, v ktorom bývali, aby tam roz­prá­vali o tomto zázraku.


  Potácali sa vopred úzkou za­tá­ča­jú­cou sa pešinkou a stará Sibylla ich na­sle­do­vala v myš­lien­kach. Razom sa vy­jas­nilo nad horou, v pros­triedku nad ňou sa plameňom roz­žia­rila hviezda a mestečko na temene hory sa zaskvelo strieb­rom v lesku hviezd. Všetky vzná­ša­júce sa húfy anjelov sa roz­le­teli rovno k tomu mestu a pastieri pris­po­rili kroky temer k behu. Keď došli do mestečka, videli, že sa anjeli zhro­maž­dili nad nízkym ovčincom so slamenou strechou a s holými ka­men­nými, chatr­nými stenami. Niektorí z an­je­li­kov sadli na slamenú strechu, alebo na holú kamennú stenu, iní po­le­to­vali na pe­ru­tiach sem a tam. Ale vysoko nad nimi bol vzduch osvie­tený ich skve­jú­cimi sa peruťami.


  Vo chvíli, v ktorej sa roz­žia­rila hviezda nad mestom na hore a pre­bu­dila sa celá príroda, ani mužom na vrchu Ka­pi­to­lia nemohla uniknúť táto rýchla zmena. Pocítili, že ich ovievajú príjemne ostré vetríky. Príjemne prúdili okolo nich. Tiber žbln­ko­tal, hviezdy sa zajasali, stromy za­še­ve­lili, sviece sa roz­žia­rili a mesiac stál vysoko na nebi a os­vet­ľo­val svet. A z výšin oblakov sa spustili dve holubice a sadli na plecia cisárovi.


  Keď sa stal tento div, zdvihol sa cisár Augustus hrdo a radostne. Ale jeho dôverní, jeho otroci padli na kolená a zvolali: „Ave caesar! Tvoj duch ochranca dal ti teraz odpoveď. Ty si ten boh, ktorému sa treba klaňať na Kapitole!“


  A tieto poklony, ktoré pri­ná­šali cisárovi odu­šev­ňo­vaní mužovia, ozývali sa tak mohutne, že ich počula stará Sibylla. Prebrala sa z videnia, vstala z miesta na pokraji skalnej strminy a blížila sa k ľudu. Tak sa videlo, akoby tmavý oblak dvíhal sa z hlbokej prie­pasti a hrozil zrútiť sa z vrcholu skalísk. Hrozne vyzerala stará Sibylla v svojej sta­ro­by­losti. Strapaté vlasy viseli v za­mo­ta­ných pásmach okolo jej hlavy. Kĺby údov boli ne­fo­remné, spot­vo­rené a žltošedá koža, tvrdá ako kôra stromu, vráskou pri vráske obvíňa telo. Ale mohutne a úctu vzbu­dzu­júc kráča k cisárovi. Jednou rukou zovrela jeho zápästie, druhou ukazuje na ďaleký východ: „Pozri!“ roz­ka­zuje mu. A cisár zdvihne obrvy a hľadí dolu.


  Ďaleký priestor sa rozvíja pred jeho zrakom a jeho pohľad preniká do ďalekého východu. Vidí chudobný ovčinec, pod kolmou kamennou stenou, v ktorého ot­vo­re­ných dverách kľačí niekoľko pas­tie­rov. V ovčinci vidí mladú matku; kľačí pri malom dieťatku, ktoré leží na zväzku slamy na zemi.


  „Ave caesar“, prerečie Sibylla s potupným smiechom. „Tam leží ten Boh, ktorého budú vzývať na vrchu Kapitol.“


  I odstúpil cisár od nej, ako od po­zba­ve­nej rozumu.


  Ale teraz zostúpil na Sibyllu mohutný dar prorocký. Jej divé oči začali sa jasať, jej ramená sa zopäli k nebesiam, jej hlas sa zmenil, ako by už nebol jej hlasom a prijal zvuk a silu, že by ho bolo bývalo možno počuť po celom okršleku zemskom a povedala slová, ktoré tak sa videlo, ako by bola čítala hore v hviez­dach: „Na výške Kapitolu budú vzývať oby­va­te­lia sveta Krista, alebo An­ti­krista, ale nie slabého, smr­teľ­ného človeka!“


  Keď takto pre­ho­vo­rila, prešla popri strachom str­nu­lých mužoch pomaly z vrchu dolu a zmizla.


  Ale Augustus vydal na­sle­du­jú­ceho dňa prísny zákaz stavať na vrchu Kapitol jemu za­svä­tený chrám, a na miesto neho zriadil tam sanc­tu­arium pre na­ro­de­ného Božieho Syna a po­me­no­val ho Aracoeli (nebeský oltár).


Studňa mudrcov

V sta­ro­by­lej zeme Judskej do­sta­vila sa veľká Suchota; plná trpkosti kráčala po uschnu­tom vôsti a za­žlt­nu­tej tráve.

Bol letný čas, slnce pálilo na ne­za­tie­nené vrcholce hôr, naj­tichší vetrík vzbúril husté oblaky vá­pen­ného prachu zo še­di­vo­bie­lej zeme. Čriedy dobytka sa hro­ma­dili v dolinách okolo vy­sc­hnu­tých potokov.

Suchota putovala krajinou. Putovala k jazerám Ša­la­mú­no­vým a vzdy­cha­júc pre­sved­čila sa, že tieto skrývali medzi skalnými brehami ešte veľké množstvo vody. Potom prešla dolu k chýrnej studnici Dá­vi­do­vej pri Bet­le­heme a i tam našla vodu. Vlečným krokom išla ďalej hradskou cestou, ktorá viedla z Bet­le­hema do Je­ru­za­lema. Keď už pre­ko­nala polovicu cesty, zazrela „Studňu mudrcov“, ktorá bola tesne pri kraji cesty a zbadala, že i tá už skoro vyschne.

I sadla Suchota na zrub vytesaný z kameňa a na­hliadla do studne.

Lesklé zrkadlo vody, ktoré ináče bolo vi­di­teľné blízko otvoru pod zrubom, opadlo hlboko a od bahna a špiny bolo mútne a nečisté.

Ako studňa spoznala v svojom temnom zrkadle opálenú tvár Suchoty, ozvala sa žbln­ko­tom hrôzy.

„Som zvedavá, kedy ti už raz bude koniec“, hovorí Suchota. „Tam dolu v hlbinách nenájdeš veru žily, ktorá by prišla a dodala ti nového života. A vďaka Bohu dva-tri mesiace nemôže byť o daždi ani reči.“

„Môžeš už byť uspo­ko­jená“, vzdychla studňa, „mne už nič nepomôže, iba ak by ma nejaká žila z raja vedená kŕmila“.

„Tak ťa ne­opus­tím, kým nebude všetkému koniec“, hovorí Suchota. Poznala jasne, že táto stará studňa už skoro vyschne a chcela sa dožiť ešte radosti, aby ju videla, ako hynie s každou kvapkou vody.

Sadla si uspo­ko­jená na srub studne a počúvala s rozkošou, ako studňa v hlbinách stene; a spô­so­bilo jej veľký pôžitok, keď videla, že sa k studni blížili pútnici, ktorí vedro dolu spustili a vytiahli ho len s nie­koľ­kými kvapkami mútnej vody.

Tak sa miol celý deň a keď tma prikryla zem, pozrela Suchota ešte raz dolu do studne. Ešte sa tam za­blýsklo málo vody. „Ja zostanem ešte tu cez noc“, zvolala. „Len sa ne­po­náh­ľaj veľmi. Keď sa vyjasní natoľko, že budem môcť tvoje dno vidieť, vtedy už iste bude po tebe.“

Suchota sa skrčila na pokrove studne, kým sa rozp­re­strela nad ľudstvom horúca noc, ktorá pri­niesla ešte ťažšie, ne­mi­lo­sr­d­nej­šie muky ako deň. Psi skučali, zavýjali ne­pres­tajne, smädný dobytok a osly im od­po­ve­dali z horúcich maštalí. Keď sa aj z času na čas pohol vietor, ne­do­nie­sol iste oc­hla­de­nia, ale bol horúci a dusný, ako dych nejakej hroznej spiacej ozruty.

Ale hviezdy sa jagali naj­skvost­nej­ším leskom a malý žiariaci nový mesiac roz­lie­val mod­ro­ze­lené svetlo po šedivých vrchoch. A v tomto svetle mesiaca vidí Suchota veľkú karavánu, ako vy­stu­puje na vrch, na ktorom je vykopaná „Studňa mudrcov.“

Suchota hľadí na dlhý rad karavány a teší sa znova pri po­mys­lení na všetok smäd, ktorý túto studňu hľadá, a nenájde ani kvapky vody na ukojenie. Prišlo také množstvo dobytka a sprie­vod­cov, že by boli vstave vy­práz­dniť celú studňu, keby aj do vrchu bola plná bývala.

Ale razom mala Suchota pocit, ako keby táto karavána bola mala niečo zvlášt­neho, prí­šer­ného, ako sa tak nocou blížila. Všetky ťavy sa zjavili razom na samom hrebeni vrchu, ktorý sa tesno dvíhal na obzore. Tak to bolo, ako keby boli rovno z neba zo­stu­po­vali. V svetle mesiaca sa i videli omnoho väčšími, ako obyčajné ťavy a niesli veľmi ľahko ťažké bremená, ktoré im boli naložené.




„My ideme z ďalekej krajiny“ hovorí jeden z cu­dzin­cov, „a prosíme ťa, aby si nám povedala, či je toto skutočne „Studňa troch mudrcov?“

